Ego Manasses, Dei gratia Lingonensis ecclesie episcopus, notum facio omnibus tam futuris quam presentibus, quod Guillelmus, Raveriarum dominus, ejusque antecessores, quasdam elemosinas Sancte-Marie de Julleyo, et sanctimonialibus ibidem Deo servientibus declaravit, quas Stephanus Villanus, gener ejus, contradicebat. Deinde nobilissimi viri et prudentissimi, cum super hoc convenerant, et ad hoc induxerunt quod elemosinas a predictis antecessoribus Raveriarum datas a monticulo Combe Richardi-Jacet, ut mete posite fuerunt, usque ad introitum nemoris illius quod vocatur Chapulaine, eidem ecclesie libere et quiete possidendas concessit, excepta justicia quam super forenses sibi retinuit. Super familiam vero Julleii, neque super res earum, neque super homines ad eas pertinentes, vel qui per easdem in predicta elemosina erunt, nullam retinuit justiciam. Has etiam predictas elemosinas laudavit ipse et concessit, et uxor ejus, et omnes liberi ejus, et filiastra ejus Coquille, et omnes homines qui infra metas de ipsa terra aliquid excolebant, omnes laudaverunt. Hoc etiam predictus Stephanus et successores ejus contra omnes illos qui super hoc aliquid calumniabunt garantire debent; familia vero domus, si aliquid in predicta forisfecerit, chatallum restituatur sibi. De hac ipsa re, de domus caritate, centum solidos et sex denarios habuit. In molendino vero de Tormencey, quicquid habebat sanctimonialibus Julleii, in elemosina dedit et concessit, in mense marcii, pro census duobus solidis persolvendis. Hujus rei testes sunt: Robertus, prior Julliaci, cujus tempore hoc factum fuit; Anselmus, camerarius; Rainaudus, conversus de Julleio; Harduinus; Garinus; Ricardus, Johannes, Raveriarum cappellanus; Jocelinus de Avalon, qui rem istam composuit; Gaufridus d’Arren; Petrus Aillerez; Chavinus, villicus ejus; Odo de Marmaigne. Actum est hoc, (anno) ab Incarnatione Domini Mº Cº LXXXº.